ΑΠΌΦΑΣΗ 2011/783/ΚΕΠΠΑ ΤΟΥ ΣΥΜΒΟΥΛΊΟΥ της 1ης Δεκεμβρίου 2011 για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 29, Έχοντας υπόψη την απόφαση 2010/413/ΚΕΠΠΑ του Συμβουλίου, της 26ης Ιουλίου 2010, για περιοριστικά μέτρα κατά του Ιράν (1), και ιδίως το άρθρο 23, παράγραφος 2, Εκτιμώντας τα ακόλουθα: (1) Στις 26 Ιουλίου 2010 το Συμβούλιο εξέδωσε την απόφαση 2010/413/ΚΕΠΠΑ για περιοριστικά μέτρα κατά του Ιράν. (2) Το Συμβούλιο επανεξέτασε πλήρως τον κατάλογο των προσώπων και οντοτήτων που αναγράφονται στο παράρτημα ΙΙ της απόφασης 2010/413/ΚΕΠΠΑ και στα οποία εφαρμόζονται το άρθρο 19 παράγραφος 1 στοιχείο β) και το άρθρο 20 παράγραφος 1 στοιχείο β) της απόφασης. Κατά την επανεξέταση αυτή, το Συμβούλιο έλαβε υπόψη τις παρατηρήσεις που υπέβαλαν οι ενδιαφερόμενοι. (3) Το Συμβούλιο συμπέρανε ότι τα πρόσωπα και οι οντότητες του παραρτήματος ΙΙ της απόφασης 2010/413/ΚΕΠΠΑ θα πρέπει να εξακολουθήσουν να υπόκεινται στα ειδικά περιοριστικά μέτρα που προβλέπονται στην εν λόγω απόφαση. (4) Το Συμβούλιο συμπέρανε επίσης ότι θα πρέπει να τροποποιηθούν οι καταχωρίσεις που αφορούν ορισμένες οντότητες του παραρτήματος ΙΙ της απόφασης 2010/413/ΚΕΠΠΑ. (5) Επίσης, λόγω των συνεχιζόμενων ανησυχιών εξαιτίας της επέκτασης του πυρηνικού και πυραυλικού προγράμματος του Ιράν τις οποίες εξέφρασε το Ευρωπαϊκό Συμβούλιο στις 23 Οκτωβρίου 2011, θα πρέπει να προστεθούν και άλλα πρόσωπα και οντότητες στον κατάλογο των προσώπων και οντοτήτων που αποτελούν αντικείμενο περιοριστικών μέτρων, σύμφωνα με το παράρτημα ΙΙ της απόφασης 2010/413/ΚΕΠΠΑ. (6) Ο κατάλογος των προσώπων και οντοτήτων περί των οποίων το άρθρο 19 παράγραφος 1 στοιχείο β) και το άρθρο 20 παράγραφος 1 στοιχείο β) της απόφασης 2010/413/ΚΕΠΠΑ θα πρέπει να προσαρμοσθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα ΙΙ της απόφασης 2010/413/ΚΕΠΠΑ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 1 Δεκεμβρίου 2011.

[Source: multi_eurlex | Tokens: 1988]